NARIADENIE KOMISIE (ES) č. 1878/2004
z 28. októbra 2004,
ktorým sa stanovuje odchýlka od nariadenia Rady č. 136/66/EHS a od nariadenia Rady (EHS) č. 2261/84, pokiaľ ide o stanovenie výnosov olív a oleja na Cypre, na Malte a v Slovinsku
KOMISIA EURÓPSKYCH SPOLOČENSTIEV,
vzhľadom na zmluvu, ktorá ustanovuje Európske spoločenstvo,
vzhľadom na zmluvu o vstupe Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
vzhľadom na zmluvu o vstupe Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jej článok 41 prvý pododsek,
keďže:
(1)
Článok 18 nariadenia Rady (EHS) č. 2261/84 zo 17. júla 1984, ktoré stanovuje všeobecné pravidlá, ktoré sa vzťahujú na poskytnutie podpory pre produkciu olivového oleja a podpory pre organizácie výrobcov (1) uvádza, že výnosy olív a oleja uvedené v článku 5 odseku 7 nariadenia Rady č. 136/66/EHS z 22. septembra 1966, ktoré sa vzťahuje na stanovenie spoločnej organizácie trhu v sektore tukov (2), sa musia stanoviť podľa homogénnych výrobných zón na základe údajov poskytnutých členskými štátmi výrobcov.
(2)
Pri Cypre, Malte a Slovinsku, pri zohľadnení nízkej úrovne ich produkcie, by sa mali štatistické výsledky získať len v jednej regionálnej zóne a na základe malej vzorky, ktorá by neumožnila získať dostatočné upresnenie na národnej úrovni. Výsledné údaje by takto boli na účel kontroly nekonzistentné a nepoužiteľné.
(3)
Z dôvodu oslobodenia Cypru, Malty a Slovinska od ťažkej administratívnej úlohy zavedenia metódy odhadovania výnosov výhradne pre kampaň v rokoch 2004/2005, ktorá by aj tak poskytla nesprávny výsledok, by bolo vhodné odchýliť sa od článku 5 odseku 7 nariadenia č. 136/66/EHS, ako aj od článku 18 nariadenia (EHS) č. 2261/84 a nestanovovať pre tieto členské štáty výnosy olív a oleja vo vzťahu k uvedenej kampani.
(4)
Opatrenia uvedené v tomto nariadení sú v súlade s oznámením riadiaceho výboru v oblasti tukov,
USTANOVILA TOTO NARIADENIE:
Článok 1
Pri komerčnej kampani v rokoch 2004/2005 sa článok 5 odsek 7 nariadenia č. 136/66/EHS a článok 18 nariadenia (EHS) č. 2261/84 neuplatňujú pre Cyprus, Maltu a Slovinsko.
Článok 2
Toto nariadenie vstupuje do platnosti na siedmy deň po dni jeho zverejnenia v Úradnom vestníku Európskej únie.
Toto nariadenie je záväzné v celom rozsahu a je priamo použiteľné vo všetkých členských štátoch.
V Bruseli 28. októbra 2004